**PREDNOSTNE TEME PROGRAMOV PROFESIONALNEGA USPOSABLJANJA 2021/22**

Sistemi vzgoje in izobraževanja doma in po svetu so sredi pomembnih izzivov. Družbe morajo razmišljati o tem, kako razvijati temeljne kompetence ljudi za soočanje z vedno bolj kompleksnimi izzivi globalne družbe. Eden od stebrov, na katerega se bodo družbe v prihodnosti še bolj opirale pri iskanju učinkovitih rešitev, je gotovo ustrezna umestitev digitalnih tehnologij v procese izobraževanja ob skrbi za zagotavljanje varnega in spodbudnega učnega okolja.

Strokovni delavci v vzgoji in izobraževanju so profesionalci, ki so odgovorni za lastno učenje in karierni razvoj (vseživljenjsko karierno orientacijo, načrtovanje profesoinalnega učenja, spremljanje lastnega razvoja – portfolio), prepoznavajo lastne potrebe po izobraževanju v različnih fazah kariere (od začetnika do zrelega učitelja).

Izkušnja z zaprtjem šol in izobraževanjem na daljavo odpira tudi prostor za širši razmislek o prihodnosti vzgojno-izobraževalnega procesa. Pričakovati je, da bodo učitelji pozitivne izkušnje s poučevanjem na daljavo prenesli tudi v redni pouk v običajnih razmerah. Ena od ugotovitev iz analiz poučevanja v času zaprtja šol je med drugim, da se je v tem času med učitelji okrepilo sodelovanje. Učitelji po mnenju številnih ravnateljev sodelujejo tesneje kot prej in marsikateri kolektiv se je okrepil kot učeča se skupnost. Z večjim zavedanjem pomena uporabe digitalnih tehnologij in njihovo večjo uporabo, se odpirajo nove možnosti inoviranja vzgojno-izobraževalnega procesa z uporabo raznolikih sodobnih učnih metod in didaktičnih pristopov.

1. **Raba digitalnih tehnologij v okviru poučevanja, učenja in vrednotenja dosežkov v učnem in študijskem procesu in izobraževanje na daljavo**

Hiter razvoj tehnologij na posameznih strokovnih področjih zahteva od strokovnih delavcev na vseh področjih, dodatno dopolnjevanje in nadgradnjo strokovnih znanj ter usposabljanje za uporabo didaktičnih pristopov na osnovi uporabe digitalnih tehnologij, s katerimi bodo na ustrezen način znanja in metode učenja učinkovito prenesli na učence, dijake, študente in udeležence izobraževanja odraslih.

V okviru te teme pričakujemo programe, ki bodo pripomogli k dvigu digitalnih kompetenc strokovnih delavcev ter programe, ki utrjujejo, spodbujajo in razvijajo odprtost do uporabe aktivnih metod poučevanja, tehnik učenja, didaktičnih pripomočkov, uporabe različnih virov učenja in vrednotenje učenja (učnih dosežkov) na vseh področjih vzgojno-izobraževalnega procesa. Prav tako v to tematsko področje sodijo programi učenja na prostem (naravoslovni, tehniški in kulturni dnevi, šola v naravi, dnevno izvajanje pouka na prostem, kar je še posebej pomembno pri izvajanju pouka na daljavo, kjer učenci, sicer individualno in v okviru družine, izvajajo aktivnosti na prostem). Pričakujemo tudi programe, ki za uporabo metod poučevanja mlajših otrok v glasbeni šoli utrjujejo psihološki in razvojni vidik, v luči najsodobnejših dognanj razvojne psihologije in sodobne pedagogike.

Razvoj ključnih kompetenc in spretnosti je potrebno načrtovati, poučevati timsko, vrednotenje pa je učinkovito skozi proces učenja in uporabe učinkovitih IKT orodij (npr. formativno spremljanje, razvojni (e-) portfolio – načrtovanje ciljev in kriterijev uspešnosti, personalizirano in sodelovalno učenje, zbiranje učnih dokazov, vzajemno preverjanje in samo-preverjanje, analitike učenja, orodja in platforme podprte z umetno inteligenco). To je še posebej pomembno na področju poklicnega in strokovnega izobraževanja, kjer je v okviru ocenjevanja in zaključnega vrednotenja znanja potrebno poudariti oblikovanje učnih izidov, ki naj bodo kakovostno in konkretno opredeljeni.

1. **Izobraževanja za trajnostni razvoj in aktivno državljanstvo**

Vzgoja in izobraževanje za trajnostni razvoj je v osnovi globalno učenje. Koncept državljanske vzgoje v sodobnih družbah in izobraževalnih sistemih v svoj temelj vključuje tudi koncept globalnega državljanstva. Pri tem je pomembna tudi krepitev kompetenc strokovnih delavcev pri prevzemanju in izvajanju različnih vlog za kakovosten vzgojno-izobraževalni proces z zavedanjem vpliva njihovih aktivnosti na celotno družbeno sfero. Strokovni delavci v vzgoji in izobraževanju so profesionalci, ki so odgovorni za lastno učenje in razvoj. V tem pogledu je spodbujanje mobilnosti (tako znotraj države, kot tudi med državami) ter večjezičnosti in olajšanega prehajanja strokovnega delavca med različnimi vzgojno izobraževalnimi zavodi in področji dela eden izmed pomembnih dejavnikov globalnega učenja.

V okviru te teme pričakujemo programe namenjene izobraževanju za trajnostni razvoj s poudarkom na aktivnem državljanstvu in povezovanju z globalnim učenjem (izobraževanje kot trajnostni cilj in kot orodje za doseganje vseh trajnostnih ciljev). Strokovnim delavcem na vseh ravneh vzgojno-izobraževalnega sistema, želimo ponuditi programe, ki vodijo do razumevanja vsestranske zveze med naravnim, družbenim in političnim sistemom in programe, ki strokovne delavce podpirajo pri njegovem avtonomnem delovanju ob zavedanju pomena soodvisnosti ljudi, ki živijo tako v neposredni bližini kot v različnih delih sveta ter pripomorejo k dejavnemu in tvornemu reševanju okoljskih in družbenih vprašanj človeštva. V to temo sodijo tudi programi, ki opozarjajo na problematiko radikalizacije in nasilnega ekstremizma. Nasilni radikalizem predstavlja čezmejno grožnjo varnosti, grožnjo človeštvu, občutku pripadnosti, demokraciji ter človekovim pravicam. Zaposlenim v vzgoji in izobraževanju želimo v tej temi ponuditi programe za ustrezno samorefleksijo do pojavov radikalizacije kot tudi za zgodnje zaznavanje indicev za ustrezno ukrepanje v teh primerih.

1. **Nadarjeni v vzgojno-izobraževalnem procesu ter vzgoja in izobraževanje otrok s posebnimi potrebami (senzibilizacija in usposabljanje za uporabo novih pedagoških metod in pristopov)**

Ne glede na nezdružljivost in raznolikost značilnosti populacije nadarjenih v primerjavi z otroki s posebnimi potrebami lahko strnemo, da sta čut in pravo znanje nujno potrebna tako za prepoznavanje nadarjenih otrok, učencev in dijakov, kot sta ključna tudi pri delu z najranljivejšimi otroki, kot so otroci s posebnimi potrebami. Vsi strokovni delavci morajo imeti ključna znanja prepoznavanja potencialov nadarjenih od osnovne do srednje šole, kot tudi o posameznih skupinah otrok s posebnimi potrebami. Tako lahko zagotavljajo ustrezne didaktične pristope in prilagoditve, vključno z uporabo IKT, da lahko vključeni v vzgojno-izobraževalni proces kar najbolje razvijejo svoje potenciale. Na obeh področjih obstaja kar nekaj pedagoških metod, ki jih strokovni delavci (še) ne poznajo, zato je nujno, da bi jih čim prej spoznali in uporabljali.

V okviru te teme želimo združiti programe za usposabljanje mentorjev, šolske svetovalne službe in učiteljev ter hkrati programe, ki poudarjajo individualizacijo, diferenciacijo in personalizacijo v okviru rednega pouka, tako za namen prepoznavanja potencialov nadarjenih, kot za namen prepoznavanja otrok s posebnimi potrebami.

1. **Zagotavljanje enakih možnosti ranljivim skupinam**

Opolnomočenje strokovnih delavcev za delo z udeleženci vzgoje in izobraževanja iz različnih odrinjenih in ranljivih skupin vključuje tudi seznanjanje z novimi modeli svetovanja, terenskega dela in s paradigmami razvoja motivacije ter z najnovejšimi strokovnimi dognanji, kar je ključno pri vzpostavitvi ustrezne motivacije za učenje.

Posebno pozornost v okviru te teme namenjamo izobraževanju odraslih. Glede na kompleksnost in raznovrstnost izobraževanja odraslih je potrebno v predlagane ukrepe zajeti tako osebje, ki deluje v formalnem izobraževanju, kot osebje, ki deluje v neformalnem izobraževanju odraslih. Prvi sklop zajema osebje, ki izvaja formalno izobraževanje, ki vodi do osnovnošolske, srednješolske in višješolske izobrazbe, v katerega se vključujejo tudi odrasli. V drugi sklop sodi osebje, ki deluje v javno-veljavnih izobraževalnih programih za odrasle in dejavnostih, kot jih za področje izobraževanja odraslih opredeljuje Zakon o izobraževanju odraslih. S predlaganimi ukrepi je potrebno zagotoviti pogoje za stalno andragoško usposabljanje in spopolnjevanje ter profesionalni razvoj osebja, ki deluje v teh programih in dejavnostih.

V to tematsko področje sodijo različni programi krepitve kompetenc strokovnih delavcev, tudi z rabo aktivnih in učinkovitih metod, sodobnih oblik in pristopov, virov, gradiv ter ustreznih didaktičnih pripomočkov (vključujejo tudi sodobno IKT) za doseganje ustrezne motivacije za izobraževanje ranljivih ciljnih skupin (učenci, dijaki in študenti iz socialno in/ali ekonomsko ogroženih družin ter odrasli kot so: osipniki in mladi, ki zgodaj opustijo šolanje, socialno ogroženi, priseljenci, Romi, starejši odrasli, migranti, invalidi, obsojenci in druge skupine odraslih, ki imajo omejen dostop do socialnih, kulturnih in ekonomskih dobrin

Posebej v okviru izobraževanja odraslih je pomemben poudarek na doseganju ustrezne motivacije za vključevanje v učenje in izobraževanje, s prilagajanjem njihovim značilnostim in potrebam, po potrebi tudi različnim ravnem izobraževanja.

1. **Socialno čustvene kompetence in blagostanje v vzgoji in izobraževanju (opolnomočenje strokovnih delavcev za soočanje s temami duševnega zdravja in odvisnosti)**

Ob doseganju kognitivnih rezultatov med pomembne štejemo tudi t.i. ne-kognitivne rezultate procesov vzgoje in izobraževanja, kot so socialno-čustvene kompetence in blagostanje tako udeležencev kot zaposlenih v vzgoji in izobraževanju, ki so se izkazale kot posebej pomembne v času šolanja na daljavo.

Učenje in poučevanje v šolah poleg didaktično-metodične komponente vsebuje močno čustveno in socialno komponento. Šola je za udeležene v vzgojno izobraževalnem procesu med drugim socializacijski prostor, zato je v njem pomembno spodbujati razvoj socialnih veščin, strpnosti, spoštovanja drugačnosti, krepitev pozitivne samopodobe, sposobnosti reševanja problemov/konfliktov, kar omogoča boljšo socialno opremljenost in kakovostnejše življenje. Cilj te prednostne teme je izvedba izobraževanj za strokovne delavce, s katerimi bodo pridobili znanja za način posredovanja vzgojno-izobraževalnih vsebin, ki na osnovi vedenjsko kognitivnih principov ter preko socialnega in čustvenega učenja zmanjšuje anksioznost pri učencih ter posledično zagotavlja višji učni uspeh in zadovoljstvo v življenju.

V to tematsko področje sodijo programi za vzgojo in izobraževanje za zdrav življenjski slog in njegovo omogočanje, kar vključuje naslavljanje izzivov s področja preventivnega zdravstvenega varstva, duševnega zdravja, zasvojenosti, gibanja, prehrane. Blagostanje zaposlenih v vzgoji in izobraževanju na delovnem mestu je pomemben dejavnik kakovosti vzgojno-izobraževalnega sistema, saj ne vpliva samo na zadovoljstvo učiteljev s poklicem in njihovo vztrajanje v poklicu, ampak tudi na kakovost poučevanja ter dobro počutje učencev. K dvigu blagostanja zaposlenih v vzgoji in izobraževanju je možno prispevati z vzpostavljanjem dobrih delovnih pogojev, s podporo njihovemu profesionalnemu razvoju in sodelovalnemu delovnemu okolju, z upoštevanjem zaposlenih v vzgoji in izobraževanju pri razvoju sistema izobraževanja ter z dvigom ugleda poklica v družbi.

1. **Vloga svetovalnega dela v vzgojno izobraževalnem in študijskem procesu**

Za svetovalno službo je pomembno, da v skladu s svojo strokovno usposobljenostjo pri svojem delu pristopa celostno in kompleksno. Svetovalna služba se ne omejuje le na individualiziran pristop temveč svojo temeljno nalogo lahko opravlja v sodelovanju z vsemi, ki so posredno ali neposredno vključenimi v vzgojno-izobraževalni proces. V luči sodobnega načina izobraževanja in zahtevnih kompleksnih nalog so svetovalni delavci v vzgojni-izobraževalnem procesu zaradi nerazumevanja vloge svetovalnega dela tako s strani ravnatelja, kot s strani udeležencev vzgojno izobraževalnega procesa, njihovih staršev in drugih, znajdejo v različnih situacijah. Vsem situacijam, tudi zaradi različnega razumevanja njihove vloge, pogosto niso kos.

V tej temi pričakujemo programe, ki bodo svetovalne delavce opolnomočili za učinkovito in kompleksno reševanje pedagoških, psiholoških, socialnih, socioloških in drugih vprašanj vključenih v vzgojno-izobraževalni proces, z namenom, da se bo svetovalna služba uspešno odzivala na trenutno situacijo in bo tudi v kontekstu izobraževanja na daljavo sposobna za kritično in objektivno sodelovanje z vsemi udeleženci v vzgojno-izobraževalnem procesu in tudi z ustreznimi zunanjimi sodelavci. Pričakujemo tudi programe, ki bodo na vlogo svetovalnega dela v vzgojno-izobraževalnem procesu ponovno opozorili ravnatelje in druge strokovne delavce, za kar je, tako svetovalnim kot drugim delavcem šole, potrebno ponuditi tudi različne oblike supervizije. Pomen in vloga svetovalnega dela je v tem trenutku omenjena na vseh področjih, še posebej pa je poudarjena na področju poklicnega in strokovnega izobraževanja ter na področju izobraževanja odraslih, kjer so na novo potrjene Smernice za izvajanje svetovalne dejavnosti v izobraževanju odraslih.

1. **Dvig sporazumevalne zmožnosti v slovenskem jeziku in razvoj medijske pismenosti**

Osrednji cilj slovenske jezikovne politike je oblikovanje skupnosti samostojnih govorcev in govork z razvito jezikovno oziroma sporazumevalno zmožnostjo v slovenščini, kakovostnim in učinkovitim znanjem drugih jezikov, z razvito bralno kulturo v slovenščini, z visoko stopnjo jezikovne samozavesti in ustrezno stopnjo pripravljenosti za sprejemanje jezikovne in kulturne različnosti. Bralna pismenost in bralna kultura predstavljata temelj drugim pismenostim, med njimi tudi medijski pismenosti, ki postaja v sodobni informacijski družbi vse bolj pomemben dejavnik aktivnega državljanstva. Strokovne delavce je treba opolnomočiti z vidika njihovega lastnega osebnega in kariernega razvoja, hkrati pa jim posredovati vedenja in znanja o možnih didaktičnih pristopih oz. implementaciji teh vsebin pri poučevanju otrok in mladih primernih njihovi razvojni/starostni stopnji, da bodo pridobili ustrezno znanje in sposobnosti za kritično sprejemanje in vrednotenje prejetih informacij.

V tej temi pričakujemo programe, ki naslavljajo vsebine kot so dvig bralne pismenosti in bralne kulture, kjer se med drugim upošteva tudi razlika med spoloma, slovenščina kot drugi jezik za otroke, učence in dijake priseljence, slovenski znakovni jezik, prilagojeni načini sporazumevanja za govorce in govorke s posebnimi potrebami, učinkovita raba jezikovnih priročnikov in jezikovnih tehnologij ter medkulturnost in didaktični pristopi, ki upoštevajo raznolike jezikovne repertoarje otrok, učencev in dijakov. Hkrati v to temo sodijo programi, ki vsebujejo elemente spoznavanja in razumevanja delovanja medijev, ustvarjanja medijskih vsebin ter priprave učencev, dijakov in odraslih na samostojen, koherenten in kritičen odziv na informacije, oblikovanje in izražanje stališč ter suvereni nastop (področje retorike), hkrati pa jih nauči te elemente prepoznati pri izvajanju drugih.